Fl-2020 l-UE kompliet tinvolvi ruħha b’mod attiv fi proċessi tan-NU relatati mal-iżvilupp. Il-Kummissjoni ppreżentat id-Dokument ta’ Ħidma tal-Persunal “Delivering on the UN’s Sustainable Development Goals – A comprehensive approach” (“It-twettiq tal-Għanijiet ta’ Żvilupp Sostenibbli tan-NU — Approċċ komprensiv”), li jirrifletti l-impenn tal-UE għall-Aġenda 2030. Bl-appoġġ tal-UE, ġew stabbiliti oqfsa ta’ finanzjament nazzjonali integrati (integrated national financing framework, INFFs) biex jiġu żviluppati strateġiji ta’ finanzjament immexxija mill-pajjiżi u jsir progress lejn l-ilħuq tal-SDGs.

Fl-2020, diversi sħab ingħaqdu mal-UE fit-tnedija ta’ inizjattiva ambizzjuża “Landscapes for Our Future” (“il-Pajsaġġi għall-Ġejjieni tagħna”) li għandha l-għan li tippromwovi l-ġestjoni integrata tal-pajsaġġ, li tkopri aktar minn 20 pajjiż u tliet sottoreġjuni.

Fil-qasam tal-agrikoltura sostenibbli, fl-2020 ġew iffirmati 19-il proġett DeSIRA (l-Inizjattiva Żvilupp tal-Innovazzjoni Intelliġenti permezz tar-Riċerka fl-Agrikoltura, Development Smart Innovation through Research in Agriculture).

Il-kollaborazzjoni mal-programmi qafas tal-UE għar-riċerka u l-innovazzjoni (Orizzont 2020 għas-sena 2020) u s-sħubijiet tiegħu (pereż. l-EDCTP) kienet kruċjali biex jiġu żgurati sinerġiji fost strumenti ta’ finanzjament differenti.

Il-migrazzjoni u l-assistenza lir-refuġjati u lill-persuni spostati

B’aktar minn 82,4 miljun persuna spostati b’mod furzat madwar id-dinja, l-UE kompliet tipprovdi assistenza umanitarja lil popolazzjonijiet vulnerabbli spostati madwar id-dinja. Ingħatat assistenza f’pajjiżi ewlenin li jospitaw ir-refuġjati (eż. il-Bangladesh, il-Kolombja, l-Etjopja, l-Iran, il-Kenja, il-Libanu, il-Perù, it-Turkija, l-Uganda), kif ukoll f’pajjiżi affettwati mill-ispostament intern (eż. il-Kolombja, ir-Repubblika Demokratika tal-Kongo, is-Sudan t’Isfel, is-Sirja). L-assistenza u l-protezzjoni li jsalvaw il-ħajjiet laħqu wkoll lil migranti vulnerabbli tul rotot migratorji ewlenin fl-Amerika Ċentrali, fil-Libja u fil-Jemen.

Il-Kummissjoni adottat Patt tal-UE dwar il-Migrazzjoni u l-Ażil f’Settembru 2020. Inbdew jew issaħħew sħubiji ta’ migrazzjoni mfassla apposta ma’ diversi pajjiżi fl-Afrika u l-Asja.

Matul l-2020 ġew approvati programmi ġodda b’valur ta’ EUR 561 miljun fl-ambitu tal-Fond Fiduċjarju ta’ Emerġenza tal-UE għall-Afrika (EU Emergency Trust Fund for Africa, EUTF Africa) għall-Qarn tal-Afrika, għall-Lag Chad, għall-Afrika ta’ Fuq u għas-Saħel, li jgħinu biex tiġi żgurata migrazzjoni sikura, legali u ordnata mir-reġjuni, lejhom u fi ħdanhom.

Kemm l-EUTF għall-Afrika kif ukoll il-Fond Fiduċjarju Reġjonali tal-UE b’Reazzjoni għall-kriżi Sirjana (EU Regional Trust Fund in Response to the Syrian crisis, EUTF Syria) ġew estiżi għal sena b’rispons għall-COVID-19 u għall-isplużjoni li seħħet fil-port ta’ Bejrut. Sa tmiem l-2020 il-baġit ta’ EUR 6 biljun tal-Faċilità għar-Refuġjati fit-Turkija (Facility for Refugees in Turkey, FRIT) kien ġie kkuntrattat kollu.

Matul l-2020 kien hemm inizjattivi ġodda li indirizzaw l-ispostament fit-tul u appoġġaw lir-refuġjati Venezwelani u Rohingya, filwaqt li taffew l-istress finanzjarju u soċjali fuq il-komunitajiet ospitanti u appoġġaw l-integrazzjoni lokali u l-protezzjoni tar-refuġjati, tal-migranti u ta’ persuni spostati oħra.

Barra minn hekk, ingħataw fondi għall-iżvilupp bħala appoġġ lill-pajjiżi sħab biex jiżviluppaw sistemi effettivi ta’ governanza u ta’ ġestjoni tal-migrazzjoni, inklużi l-kapaċitajiet ta’ ġestjoni tal-fruntieri u tal-ġlieda kontra n-netwerks tal-faċilitazzjoni ta’ immigrazzjoni illegali, kif ukoll biex itejbu l-proċessi ta’ ritorn, ta’ riammissjoni u ta’ riintegrazzjoni bil-ħsieb li jiġu indirizzati l-isfidi tal-migrazzjoni irregolari.

Il-governanza, il-paċi u s-sigurtà

Fl-2020, il-missjonijiet ċivili u militari tal-PSDK tal-UE kkontribwixxew għall-paċi u s-sigurtà billi wettqu kompiti li jvarjaw mill-għoti ta’ pariri lill-ministeri rilevanti fil-livell strateġiku dwar ir-riformi tas-sigurtà jew tad-difiża għall-appoġġ tal-ġestjoni tal-fruntieri jew ta’ taħriġ tal-pulizija lokali.

Tnedew żewġ proġetti li jassoċjaw sħab tat-tkabbir u tal-viċinat mal-ħidma tal-aġenziji rilevanti tal-UE għall-ġustizzja u l-affarijiet interni (EUROMED Police V u CT-INFLOW).

B’rabta mal-istat tad-dritt u mal-aċċess ugwali għall-ġustizzja, il-Faċilità għall-Ġustizzja f’Sitwazzjonijiet ta’ Tranżizzjoni appoġġat azzjonijiet flessibbli u fuq terminu qasir u l-għoti ta’ pariri esperti fil-Burkina Faso, fil-Liberja, fil-Mali u fil-Jemen. L-EUTF għall-Afrika u l-Istrument li jikkontribwixxi għall-Istabbiltà u l-Paċi (Instrument contributing to Stability and Peace, IcSP) komplew jappoġġaw ukoll proċessi ta’ stabbilizzazzjoni, rikonċiljazzjoni u paċi f’pajjiżi u reġjuni inklużi r-Repubblika Ċentru-Afrikana, fil-Libja, il-Mozambique, fis-Saħel, fis-Sirja u fil-Jemen.

Fl-2020, l-approċċ tar-rabta bejn l-iżvilupp umanitarju u l-paċi ġie implimentat f’sitt pajjiżi sħab pilota (fiċ-Chad, fl-Iraq, fil-Myanmar, fin-Niġerja, fis-Sudan, fl-Uganda).





FIRXA GLOBALI

Fl-2020 is-sħubijiet u l-inizjattivi tal-azzjoni esterna tal-UE rifdu l-ħajjiet, l-għajxien u l-ekosistemi lokali f’kull rokna tal-pjaneta tagħna.

L-Afrika sub-Saħarjana

Il- Komunikazzjoni Konġunta “Lejn Strateġija komprensiva mal-Afrika” , flimkien mal-Ftehim ta’ wara Cotonou, se ssawwar ir-relazzjonijiet tal-UE mal-Afrika fis-snin li ġejjin.

Fi Frar 2020 l-10ar laqgħa bejn il-Kummissjoni tal-Unjoni Afrikana u l-Kummissjoni Ewropea saret f’Addis Ababa. Id-diskussjonijiet iffukaw fuq erba’ oqsma ewlenin: it-tkabbir sostenibbli, il-kummerċ, l-investiment u d-diġitalizzazzjoni; it-tibdil fil-klima u l-infrastruttura reżiljenti; il-paċi, is-sigurtà u l-governanza; u l-migrazzjoni u l-mobilità.

F’April, is-Summit bejn l-UE u l-G5 tas-Saħel kompla japprofondixxi r-relazzjonijiet bejn il-G5 tas-Saħel u l-UE, b’appoġġ għall-Koalizzjoni għas-Saħel u s-Sħubija għas-Sigurtà u l-Istabbiltà fis-Saħel (P3S), li s-segretarjat tagħha ġie stabbilit f’Novembru 2020.